Deur Frans Cronjé 18 November 2018 00:03
Moet ook nie so naïef wees om te dink dat dit eenvoudig 'n grondhervormingsmaatreël is wat deur openbare druk op die regering afgedwing is en dat niks daarvan sal kom nie. Dit gaan nie oor swart boere nie, want die regering is bang vir die idee van 'n klas van swart grondeienaars. Daar is bitter min openbare druk, met meningspeilings wat toon dat 90% van Suid Afrikaners gekant is teen onteiening en dat minder as 10% van landelike mense glo grondhervorming moet 'n topbeleidsprioriteit vir die regering wees.
Dit gaan oor 'n rassenasionalistiese opsweping in die strewe na 'n langtermyndoelstelling van die ondermyning van die grondwetlike orde. Die ANC is verdeeld en indien jy 'n verdeelde politieke beweging wil verenig, het jy 'n gemeenskaplike vyand nodig – en die boer op sy plaas het daardie vyand geword. Erken dus wat die meeste regdenkende mense reeds weet, maar min durf om te sê, dat die dreigement van die "terugneem van die grond" 'n beleefde manier is om te sê: "Ons sal wit mense straf vir swart armoede."
Maar dit is nie net rasseminderhede, boere en die middelklas wat die risiko loop nie. In elke vrye samelewing word burgerregte deur eiendomsregte veranker, en wanneer die regering eers 'n mandaat het om eiendomsregte af te takel, sal dit gou genoeg ook burgerregte verwater om die ANC teen 'n toekomstige verkiesingsnederlaag te verskans – presies soos Zanu-PF in Zimbabwe gedoen het.
Ek kan u verseker dat die IRV hierdie situasie met elke hulpbron tot ons beskikking sal beveg – soos ons al heeljaar doen. Die grondwetlike bestel sal slegs oorleef indien die meerderheid hardwerkende, ordentlike en gematigde Suid Afrikaners – swart en wit – saamstaan en genoeg ekonomiese en openbare druk skep om die regering te dwing om toe te gee.
Daar is geen ander strategiese opsie nie en indien dit nie vir die druk was wat ons (en ander) hierdie jaar, hier en in die buiteland, geskep het nie, sou die ANC baie vinniger beweeg het en kon die eerste boere dalk reeds hul grond, en daarmee saam ons toekoms, verloor het.